title: Gwaskogn
text: Gwaskogn (ne vez ket degemeret ar stumm Gaskogn peurvuiañ), Gasconha ([gasˈkuɲɔ / gasˈkuɲə]) en okitaneg (gwaskoneg), zo ur broviñs kozh, rannet bremañ etre Bro-C'hall, evit an darn vrasañ, ha Bro-Spagn, gant Traoñienn Aran a zo e Generalitat Katalonia. N'eus ket anezhi ken abaoe ar Grennamzer, se zo kaoz n'eus ket anv anezhi da vare krouidigezh an departamantoù gall. Daoust da gement-se e chom bev an eñvor anezhi e meur a geñver.
  
  Aush eo ar gêr-benn istorel.
  
  Istor
  Er Grennamzer uhelañ e oa ur briñselezh e mervent Bro-C'hall. Adalek 1032 e oa krog da vruzuniñ, ha n'eus ket bet anezhi ken evel unvez politikel goude 1063. Er bloaz-se e voe trec'het Bernard II Tumapaler, kont Gwaskogn, en emgann La Castelle, gant Gwilherm VIII, dug Akitania, ma laoskas Gwaskogn gant Akitania. Goude feur-emglev Pariz e 1259 e voe roet da dugelezh Akitania an anv a zugelezh Guyenne (Gwienna), a oa neuze anv douaroù ar roue saoz e Bro-C'hall. 
  Daoust da se e chom bev ar bersonelezh rannvroel gwaskon betek hon amzer, ha dreist-holl dre ar gwaskoneg, unan eus rannyezhoù an okitaneg.
  
  Implijet eo bet ivez an anv latin Gasconia (pe Vasconia) da gomz eus Euskal Herria.
  
  Gwelet ivez
   Novempopulania
  Gwaskogn
  Proviñsoù kozh Bro-C'hall
  Okitania